adidas
Store norske leksikon,Kunst og estetikk,Søm, klær og mote,Internasjonal tekstilindustri
Adidas er et tysk varemerke og en sportsutstyrprodusent i det internasjonale varemerkekonsernet adidas AG. Selskapet har hovedkvarter i byen Herzogenaurach i Bayern i Tyskland. I 2017 var omsetningen for adidas-konsernet omkring 207 milliarder norske kroner.
Historie Adidas har sin opprinnelse i firmaet Gebrüder Dassler Schuhfabrik. Det ble etablert i 1924 av brødrene Adolf og Rudolf Dassler i den bayerske byen Herzogenaurach. Målet var å tilby atleter optimalt skotøy. Deres sko ble brukt av Lina Radke da hun vant OL-gull i Amsterdam 1928 og Jesse Owens historiske gullmedalje under OL i Berlin 1936.Etter en uoverensstemmelse skilte brødrene lag i 1948. Det samme året etablerte Rudolf Dassler Puma. I 1949 startet Adolf «Adi» Dassler (1900–1978) på egen hånd og registrerte firmaet «Adi Dassler adidas Sportschuhfabrik». 18. august 1949 registrerte han en sko med de tre karakteristiske stripene, som siden den gang blitt adidas' kjennetegn og varemerke.Adi Dassler og firmaet utviklet stadig nye modeller. I 1954 skapte adidas overskrifter under finalen i VM i fotball. Deres lette fotballsko med utbyttbare dobber viste seg å være utslagsgivende. Vest-Tyskland vant gull over Ungarn.I 1960-årene utviklet adidas seg til det dominerende idrettsskomerket og startet produksjon av idrettsklær og baller. Fra 1956 til 1985 produserte Gjøvik Skofabrik i Norge adidas-sko på lisens, som de første utenfor Vest-Tyskland. Ulike eierstrukturer Etter at Adi Dassler døde i 1978 ledet hans kone, Käthe Dassler (1917–1984), selskapet frem til 1984. Fra 1985 til 1987 var sønnen Horst Dassler (1936–1987) firmaets leder. Familiebedriften ble i 1989 omdannet til aksjeselskap og var fra 1990 til 1993 eid av den franske forretningsmannen Bernard Tapie.I 1990-årene ble adidas restrukturert og produksjonen flyttet til Asia. Selskapet ble børsnotert i 1995 og overtok i 1997 Salomon, en fransk produsent av blant annet golfutstyr (TaylorMade) og ski og skiutstyr (grunnlagt i 1947). Adidas-Salomon ble verdens nest største sportsutstyrsprodusent etter Nike, men i 2005 ble Salomon (unntatt TaylorMade) solgt til den finske sportsutstyrprodusenten Amer Sports.I 2006 overtok adidas konkurrenten Reebok med sportssko som hovedprodukt. Konsernet fikk på nytt navnet adidas med hovedmerkene adidas, Reebok og TaylorMade. International Sports, Culture and Leisure Under OL i Melbourne 1956 ble adidas de første som benyttet kjente idrettsutøvere til å reklamere for sine produkter. I 1983 dannet Horst Dassler sponsorselskapet International Sports, Culture and Leisure (ISL). Selskapet samarbeidet nært med IOC og Det internasjonale fotballforbundet (FIFA) og deres ledere Juan Antonio Samaranch og João Havelange. Horst Dassler var av mange ansett som idrettsverdenens mektigste person. ISL gikk konkurs 2001. Eksterne lenker adidas